The Jack Benny Program
The Jack Benny Program (Džeko Benio programa) – populiaraus amerikiečių komiko Džeko Benio radijo ir televizijos šou. Programa buvo leidžiama daugiau kaip 30 metų. Ji laikoma vienu žymiausių XX a. amerikiečių komedinių darbų. Pagrindinį vaidmenį atlikdavo Džekas Benis, visą savo karjerą radijuje ir televizijoje vaidinęs tik save, karikatūriškai vaizduojamą kaip nevykusį muzikantą ir šykštuolį, iš kurio juokiamasi. Programos prodiuseris Hiliardas Marksas buvo Dž. Benio žmonos Merės Livingston (Mary Livingstone) brolis. Džekas Benis radijo laidos vedėju pradėjo dirbti 1932 m., jo šou pavadinimas ne kartą keitėsi, radijuje šou transliuotas nuo 1932 m. gegužės 2 d. iki 1955 m. gegužės 22 d. Televizijoje „The Jack Benny Program“ pradėta rodyti nuo 1950 m. spalio 28 d. ir ėjo iki 1965 m. balandžio 16 d. 1950–1964 m. šou rodytas per CBS, 1964–1965 m. – per NBC televiziją. Tiek televizijoje, tiek radijuje „The Jack Benny Program“ pagrindiniai veikėjai vaidindavo savo pačių versijas. Šou dažnai „pralauždavo“ įsivaizduojamą sieną tarp veikėjų ir žiūrovų, veikėjai bendraudavo su publika ir komentuodavo šou bei jo reklamas. 1953 m. televizijoje, dalyvaudami „The Jack Benny Program“, debiutavo aktoriai Merlin Monro ir Hamfris Bogartas.